VSC Sklep I Cp 237/2020
Datum: 2020-09-08T02:00:00.000+02:00
ecli: ECLI:SI:VSCE:2020:I.CP.237.2020
sodisce: Višje sodišče v Celju
oddelek: Civilni oddelek
institut: pritožba - nepopolna pritožba - pritožba zapustnikovega dediča - napotitev dedičev na pravdo - podpis pritožbe
jedro: Ker pritožbe dediča ni vložil njegov pooblaščenec odvetnik, temveč jo je vložil dedič sam, ki pa je ni podpisal, je pritožba nepopolna in jo je sodnica poročevalka sodišča druge stopnje zavrgla (prvi odstavek 346. člena ZPP v zvezi s 163. členom ZD).
zveza: ZPP člen 335, 336, 108. ZD člen 163, 172, 173

## Jedro

Ker pritožbe dediča ni vložil njegov pooblaščenec odvetnik, temveč jo je vložil dedič sam, ki pa je ni podpisal, je pritožba nepopolna in jo je sodnica poročevalka sodišča druge stopnje zavrgla (prvi odstavek 346. člena ZPP v zvezi s 163. členom ZD).

## Izrek

Pritožba dediča P. A. ml. se zavrže.

## Obrazložitev

1. Z uvodoma navedenim sklepom je sodišče prve stopnje prekinilo zapuščinski postopek po pokojni M. P. (točka I izreka) in je napotilo na pravdo dediče, in sicer: - P. A. ml. (rojenega ...) je napotilo na pravdo zoper dedinjo P. G. (točki II in V izreka) in zoper dedinji P. G. in P. B. (točka IV izreka), - P. G. je napotilo na pravdo zoper dediča P. A. ml. in P. B. (točka III izreka), - P. B. pa je napotilo na pravdo zoper dedinjo P. G. (točka V izreka) in zoper dediča P. G. in P. A. ml. (točka VI izreka), - odločilo je še, da morajo na pravdo napoteni dediči tožbo vložiti v roku 30 dni po pravnomočnosti tega sklepa, sicer bo sodišče zapuščinski postopek nadaljevalo in ga dokončalo ne glede na zahtevke, glede katerih je sodišče dediče napotilo na pravdo (točka VII izreka).

2. Iz podatkov v sodnem spisu izhaja, da je dedič P. A. ml. pooblastil za zastopanje v zapuščinskem postopku odvetnika M. D. in je na naroku 5. 9. 2016 (listna št. 594 spisa) predložil pooblastilo (priloga A42). Iz podatkov v spisu ni razvidno, da bi bilo pooblastilo temu odvetniku preklicano.

3. Dedič P. A. ml. je vložil pravočasno pritožbo zoper uvodoma naveden sklep sodišča prve stopnje. Pritožbeno sodišče pa je ugotovilo, da pritožba ni vložena po njegovem pooblaščencu, temveč jo je vložil dedič sam, ki pa je ni lastnoročno podpisal. 4. V skladu z določbo 163. člena Zakona o dedovanju (ZD) se v zapuščinskem postopku uporabljajo določbe pravdnega postopka, torej Zakona o pravdnem postopku (ZPP), če z ZD ni drugače določeno. Po določbah 172. in 173. člena ZD je zoper sklep sodišča prve stopnje dovoljena pritožba in je zanjo določen 15 dnevni pritožbeni rok, določajo tudi postopanje sodišča prve stopnje in sodišča druge stopnje s pritožbo.

5. Določbe ZD ne določajo vsebine pritožbe, zato je glede njene vsebine potrebno uporabiti določbo 335. člena ZPP in sodišče v zvezi z določbo 163. člena ZD preveri, ali obsega vse, kar mora obsegati. Vsebina pritožbe pa mora obsegati: - navedbo sklepa, zoper katero se vlaga, - izjavo, da se sklep izpodbija v celoti ali v določenem delu, - pritožbene razloge in - podpis pritožnika.

6. Če pritožba vsega navedenega ne vsebuje, je nepopolna, v postopku s pritožbo pa se ne uporabljajo določbe 108. člena ZPP o vračanju nepopolnih vlog v dopolnitev (336. člen ZPP v zvezi s 163. členom ZD). Nepopolno pritožbo zavrže s sklepom predsednik senata (oziroma sodnik) sodišča prve stopnje (prvi odstavek 343. člena ZPP v zvezi s 163. členom ZD). Če sodnik sodišča prve stopnje tega ni storil, pa nepopolno pritožbo zavrže sodnik poročevalec sodišča druge stopnje (prvi odstavek 346. člena ZPP v zvezi s 163. členom ZD).

7. Ker torej pritožbe dediča P. A. ml. ni vložil njegov pooblaščenec odvetnik, temveč jo je vložil dedič sam, ki pa je ni podpisal, je pritožba nepopolna in jo je sodnica poročevalka sodišča druge stopnje zavrgla (prvi odstavek 346. člena ZPP v zvezi s 163. členom ZD).